LIETUVOS RESPUBLIKOS Ekonomikos ir inovacijų MINISTRAS

įSAKYMAS

DĖL VIEŠOSIOS ĮSTAIGOS „Euromatas“ PASKYRIMO ATLIKTI Slėginės įrangos techniniame reglamente nustatytas ATITIKTIES VERTINIMO PROCEDŪRas

2024 m. gruodžio 9 d. Nr. 4-653

Vilnius

Įgyvendindama Atitikties vertinimo įstaigos paskyrimo atlikti gaminių atitikties vertinimo procedūras ir pranešimo Europos Komisijai, Europos Sąjungos ir kitoms valstybėms (notifikavimo) tvarkos aprašo, patvirtinto Lietuvos Respublikos Vyriausybės 2006 m. liepos 4 d. nutarimu Nr. 674 „Dėl Atitikties vertinimo įstaigos paskyrimo atlikti gaminių atitikties vertinimo procedūras ir pranešimo Europos Komisijai, Europos Sąjungos ir kitoms valstybėms (notifikavimo) tvarkos aprašo patvirtinimo ir Vyriausybės įgaliotų institucijų paskyrimo“, 8 punktą, Lietuvos Respublikos Vyriausybės 1999 m. gruodžio 27 d. nutarimo
Nr. 1482 „Dėl institucijų, įgaliotų tvirtinti privalomuosius produktų saugos reikalavimus ir nustatyti jų atitikties vertinimo tvarką, paskyrimo“ 1.5 papunktį, vykdydama Slėginės įrangos techninio reglamento, patvirtinto Lietuvos Respublikos ūkio ministro 2000 m. spalio 6 d. įsakymu Nr. 349 „Dėl Slėginės įrangos techninio reglamento patvirtinimo“ (toliau – Slėginės įrangos techninis reglamentas), 134 punktą ir atsižvelgdama į Nacionalinio akreditacijos biuro 2024 m. lapkričio 18 d. viešajai įstaigai „Euromatas“ išduotą akreditavimo pažymėjimą Nr. LA.002-06:

1.	Skiriu viešąją įstaigą „Euromatas“ (įmonės kodas 300092852), kuriai Europos Komisijos suteiktas identifikavimo numeris NB 2956, atlikti Slėginės įrangos techninio reglamento 1 priedo 41 punkte ir 3 priedo 2 skyriuje nustatytas atitikties įvertinimo procedūras:

1.1. slėginio įrenginio neišardomai sujungiamų detalių jungimo procedūrų patvirtinimą;

1.2. A2 modulio gamybos vidaus kontrolę ir prižiūrimą slėginės įrangos tikrinimą atsitiktiniais intervalais.

2.	Šis įsakymas per vieną mėnesį nuo šio įsakymo gavimo dienos gali būti skundžiamas Lietuvos Respublikos viešojo administravimo įstatymo 14 straipsnyje nustatyta tvarka ekonomikos ir inovacijų ministrui arba Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka Lietuvos administracinių ginčų komisijai, esančiai adresu: Vilniaus g. 27, 01402 Vilnius, arba Lietuvos Respublikos administracinių bylų teisenos įstatymo nustatyta tvarka Regionų administraciniam teismui, esančiam adresu: Žygimantų g. 2, 01102 Vilnius.

Laikinai einanti ekonomikos

ir inovacijų ministro pareigas	Aušrinė Armonaitė